2018/0178 (COD)

KOMISIJOS KOMUNIKATAS EUROPOS PARLAMENTUI



pagal Sutarties dėl Europos Sąjungos veikimo 294 straipsnio 6 dalį



dėl

Tarybos pozicijos dėl Europos Parlamento ir Tarybos reglamento dėl sistemos tvariam investavimui palengvinti 2018/0178 (COD), kuriuo iš dalies keičiamas Reglamentas 2019/2088 dėl su tvarumu susijusios informacijos atskleidimo finansinių paslaugų sektoriuje, priėmimo

1.Pagrindiniai faktai

Pasiūlymo perdavimo Europos Parlamentui ir Tarybai (dokumentas COM(2018) 0353 final – 2018/0178 COD) data: 2018 m. gegužės 24 d. Europos ekonomikos ir socialinių reikalų komiteto nuomonės data: 2018 m. spalio 17 d. Per pirmąjį svarstymą priimtos Europos Parlamento pozicijos data: 2019 m. kovo 28 d. Pakeisto pasiūlymo perdavimo data: netaikoma Tarybos pozicijos priėmimo data: 2020 m. balandžio 15 d.

2.Komisijos pasiūlymo tikslas

2018 m. kovo mėn. Komisija pateikė plataus užmojo tvaraus augimo finansavimo veiksmų planą. Šio veiksmų plano tikslas – sutelkti privatųjį sektorių siekiant pereiti prie mažo anglies dioksido kiekio technologijų, tausiau išteklius naudojančios ir tvaresnės ekonomikos. Kaip nurodyta veiksmų plane, šiuo metu viena didžiausių kliūčių didinti žaliąsias investicijas yra tai, kad nėra aiškiai apibrėžta, kas yra aplinkos atžvilgiu tvaru. Todėl vienas iš pagrindinių šio veiksmų plano tikslų yra sukurti bendrą aplinkos atžvilgiu tvarios ekonominės veiklos klasifikavimo sistemą, arba ES taksonomiją. Šiuo tikslu 2018 m. gegužės mėn. Komisija pateikė pasiūlymą dėl reglamento, kuriuo siekiama šių trijų tikslų:

(1)pateikti įmonėms ir investuotojams tinkamas apibrėžtis, kokia ekonominė veikla gali būti laikoma aplinkos atžvilgiu tvaria;

(2)suteikti galimybę galutiniams investuotojams, įskaitant mažmeninius investuotojus, nukreipti kapitalą į aplinkos atžvilgiu tvarią veiklą, šiomis apibrėžtimis sumažinant „ekomanipuliavimo“ riziką, ir

(3)išvengti rinkos susiskaidymo, investuotojams, įmonėms ir valstybėms narėms suteikiant bendrą atskaitos tašką tvarumui aplinkos atžvilgiu apibrėžti investavimo tikslais.

ES taksonomija bus bendra kalba, kuria investuotojai ir įmonės galės naudotis siekdami nustatyti projektų ir ekonominės veiklos, kuriais svariai prisidedama siekiant klimato ir aplinkos tikslų, investicines galimybes. Tai padės investuotojams ir įmonėms savo veiklą nukreipti tvarumo tikslams. Taigi ES taksonomija padės padidinti privačiąsias ir viešąsias investicijas, skirtas perėjimui prie tvaraus vystymosi finansuoti, atsižvelgiant į Europos žaliojo kurso tikslus.

Taksonomija daugiausia orientuota į aplinkos atžvilgiu tvarią veiklą šiose srityse: klimato kaitos švelninimo, prisitaikymo prie klimato kaitos, tausaus vandens ir jūrų išteklių naudojimo ir jų apsaugos, žiedinės ekonomikos, taršos prevencijos ir kontrolės ir biologinės įvairovės ir ekosistemų apsaugos ir atkūrimo. Iki 2021 m. gruodžio 31 d. Komisija turi paskelbti ataskaitą dėl taksonomijos aprėpties išplėtimo, kad ji apimtų kitus tvarumo tikslus, įskaitant socialinius tikslus.

Kai taksonomija bus užbaigta, ji padės kurti žaliųjų finansinių produktų standartus ir ženklinimą. Ji taip pat bus neatsiejama finansų ir ne finansų įmonių su tvarumu susijusių ataskaitų dalis. Be to, kaip paskelbta Europos žaliojo kurso investicijų plane, į taksonomiją taip pat bus atsižvelgta rekomendaciniuose dokumentuose dėl klimato ir aplinkos stebėjimo ir tvarumo patikrinimo įgyvendinant programą „InvestEU“, kurie bus paskelbti 2020 m. antrąjį pusmetį. Be programos „InvestEU“, Komisija, taikydama atnaujintą tvarių finansų strategiją, kuri bus paskelbta 2020 m. antrąjį pusmetį, ieškos būdų, kaip viešojo sektoriaus subjektai galėtų panaudoti taksonomiją, kad užtikrintų privačiojo sektoriaus ir viešųjų subjektų standartų konvergenciją ir kuo geriau pasinaudotų mišraus finansavimo priemonėmis.

3.Pastabos dėl Tarybos pozicijos

Tarybos pozicija atspindi politinį susitarimą, kurį Europos Parlamentas ir Taryba pasiekė 2019 m. gruodžio 16 d. Komisija šiam susitarimui pritaria.

Politiniu susitarimu padaryti keli pakeitimai, kuriais nukrypstama nuo pradinio Komisijos pasiūlymo, įskaitant toliau nurodytus aspektus.

1.Reglamento taikymo srities išplėtimas

Pirma, politiniu susitarimu nustatytas papildomas įpareigojimas ES taikyti taksonomiją visoms viešosioms priemonėms, standartams ar ženklams, kuriais nustatomi reikalavimai finansų rinkų dalyviams ar emitentams finansinių produktų ar įmonių obligacijų, platinamų kaip aplinkos atžvilgiu tvarūs finansiniai produktai ar įmonių obligacijos, srityje.

Antra, visi finansų rinkų dalyviai, apibrėžti Reglamente dėl informacijos atskleidimo, turės atskleisti, kaip ir kokiu mastu investicijomis, kuriomis pagrįstas jų finansinis produktas, remiama su taksonomija suderinta ekonominė veikla. Finansų rinkų dalyviai, kurie nenori atskleisti suderinimo su taksonomija informacijos ir vėliau nenori savo produktų platinti kaip aplinkos atžvilgiu tvarių arba panašių savybių turinčių produktų, turės pateikti pareiškimą, kuriame tai paaiškintų.